ddrg/super_eurlex huggingface dataset:
FI Euroopan unionin virallinen lehti CE 84/239

(2004/C 84 E/0283)

KIRJALLINEN KYSYMYS E-3440/03

esittäjä(t): Koenraad Dillen (NI) neuvostolle

(20. marraskuuta 2003)

Aihe: Ihmisoikeudet Kiinassa

Euroopan ja Kiinan välisessä huippukokouksessa Italian pääministeri Berlusconi ja hänen kiinalainen virkaveljensä Hu Jintao käsittelivät kauppaneuvotteluissa kiinalais-eurooppalaista yhteistyötä satelliitti-liikenteen alalla. Euroopan komission aloitteesta lähti käyntiin Galileo-ohjelma.

Amnesty Internationalin uuden raportin mukaan Kiinassa loukataan edelleen laajalti ihmisoikeuksia. Kidutukset, teloitukset ja sortotoimet ovat käytössä. Kiinassa lienee yli 300 000 poliittista vankia erityisillä leireillä.

Eri lehtitietojen mukaan Berlusconi ja Hu Jintao eivät lainkaan käsitelleet Kiinan ihmisoikeustilannetta huippukokouksessa. Pitävätkö tiedot paikkansa?

Mikäli vastaus on myönteinen, katsooko neuvosto, että on eettisesti vastuullista olla käsittelemättä kyseistä aihetta kauppaneuvotteluissa? Katsooko neuvosto, että edistyminen ihmisoikeusasioissa on keskeisenä edellytyksenä EU:n ja Kiinan välisten suhteiden kehittämiseksi?

Mitä neuvosto on aiemmin tehnyt vaikuttaakseen diplomaattiteitse siihen, että ihmisoikeustilanne Kiinassa paranisi?

Vastaus

(11. maaliskuuta 2004)

1. Yleisesti ottaen neuvosto kehottaa kysyjää tutustumaan Kiinaa koskevaan neuvoston kannanottoon, joka esitettiin Euroopan parlamentin täysistunnossa viime joulukuussa.

2. Vastoin kysyjän mainitsemia lähteitä neuvosto ilmoittaa kysyjälle, että ihmisoikeusasiat olivat huippukokouksen asialistalla. Ihmisoikeuskysymykset otetaan säännöllisesti esille Kiinan kanssa kaikilla tasoilla, myös korkeimmalla. Huippukokouksessa, joka järjestettiin Pekingissä 30. lokakuuta, EU otti esiin erityisesti Kiinan liittymisen Kansainvälisen rikostuomioistuimen Rooman perussääntöön, sananvapauden, uskonnonvapauden sekä kuolemanrangaistuksen. Molemmat osapuolet olivat myös ottaneet ihmisoikeuskysymykset esiin toimintapoliittisissa asiakirjoissa, jotka julkistettiin juuri ennen huippukokousta.

3. Vuodesta 1995 lähtien EU on käynyt ihmisoikeusvuoropuhelua Kiinan kanssa periaatteessa kerran kullakin neuvoston puheenjohtajakaudella ja järjestänyt siihen liittyviä ihmisoikeusseminaareja valtioista riippumattomien järjestöjen kanssa. Nämä vuoropuheluun kuuluvat kokoukset pohjautuvat yksityiskohtaisiin ihmisoikeustilannetta koskeviin raportteihin, jotka Pekingissä olevien EU:n lähetystöjen päälliköt ovat laatineet. Niissä otetaan huomioon monia luotettavia lähteitä, myös valtioista riippumattomien ihmisoikeusjärjestöjen laatimat raportit. Lähetystöjen päälliköt ovat mukana näiden kokousten seurannassa ja yksittäisistä tapauksista tehdyissä virallisissa yhteydenotoissa.
FI Euroopan unionin virallinen lehti CE 78/99

(2004/C 78 E/0099)

KIRJALLINEN KYSYMYS E-2251/03

esittäjä(t): Joaquim Miranda (GUE/NGL) komissiolle

(7. heinäkuuta 2003)

Aihe: Sairaalahoidossa olevia lapsia koskeva peruskirja

Vuonna 1988 Leidenissä laadittiin sairaalahoidossa olevia lapsia koskeva peruskirja, jonka tavoitteena on inhimillistää lasten hoitamiseen liittyvät palvelut.

Monet Euroopan maat allekirjoittivat toinen toisensa jälkeen tämän peruskirjan. Tällä hetkellä maita on 19, ja niiden joukosta Portugali, Ranska, Italia, Belgia, Alankomaat, Saksa, Sveitsi, Yhdistynyt kuningaskunta, Ruotsi, Norja, Tanska, Suomi ja Islanti perustivat yhdessä European Association of Children in Hospital -järjestön, jonka VII:ssä Brysselissä vuonna 2002 pidetyssä kansainvälisessä konferenssissa päätettiin ehdottaa Euroopan unionin instituutioille keskusteluja. Vaikka kyseessä ei olekaan yhteisön toimivaltaan kuuluva asia, kysyn komissiolta, aikooko se käsitellä tätä kysymystä, tarkemmin sanoen aikooko se ehdottaa neuvostolle hyväksyttäväksi toimenpiteitä, jotka vastaavat edellä mainitussa peruskirjassa olevia suosituksia?

David Byrnen komission puolesta antama vastaus

(7. elokuuta 2003)

Kuten arvoisa parlamentin jäsen toteaa, lasten sairaalahoito ei kuulu yhteisön toimivaltaan.

Vastuu terveydenhoidosta on jäsenvaltioilla. Komissio ei voi puuttua tähän asiaan, eikä se näin ollen aio ehdottaa neuvostolle hyväksyttäväksi toimenpiteitä, jotka vastaavat sairaalahoidossa olevia lapsia koskevaan peruskirjaan sisältyviä suosituksia.
FI Euroopan unionin virallinen lehti CE 78/430

(2004/C 78 E/0450)

KIRJALLINEN KYSYMYS E-2792/03

esittäjä(t): Eija-Riitta Korhola (PPE-DE) komissiolle

(19. syyskuuta 2003)

Aihe: Aggressiivisen spekulaation mahdollisuudet päästökaupassa

Kansallista AAU (BSA) -määrää tarkistetaan vuodesta 2008 lähtien rajat ylittävien päästöoikeuksien siirtojen osalta niin, että myyjämaan AAU (BSA) vähenee ja ostajamaan kasvaa siirretyllä määrällä.

Jos kuitenkin 2008 alkavalla kaudella rajatylittävä päästöoikeuden siirto on seurausta siitä, että kyseiset päästöoikeudet oli alun perin vain talletettu (banked) kyseisessä maassa, saa päästöoikeuksien alkuperämaa talletettujen päästöoikeuksien määrän kaksinkertaisena. Suuressa mittakaavassa, etenkään hallitusten toimesta on vaikea uskoa jäsenmaiden ryhtyvän tällaisiin spekulatiivisiin siirtoihin, mutta jokin EU:n ulkopuolinen Annex I -maa (joka liittyy Kioton sopimukseen ja EU:n päästökauppajärjestelmään ennen vuotta 2007) tai sen yritys voisi näin tehdäkin saadakseen kaksinkertaisen myytävän oikeuden. Lisäksi syntyy mahdollisuus eräänlaisen markkinavoiman (market power) käyttämiseen, jos talletus on tehty kilpailevaan päästöoikeuksia myyvään maahan (esimerkiksi Ukrainasta Saksan liittotasavaltaan). Näin kilpailevan myyjän markkina-asema heikkenee samalla kun itse saa kaksinkertaisen hyödyn.

Toisen tyyppinen aggressiivinen spekulaatio on mahdollinen, jos joitakin vuosia sitten valuuttamarkkinoilla tapahtuneen kaltainen keinottelu siirtyy päästökauppamarkkinoille. Näin EU:n ulkopuolinen toimija voisi teoriassa myös häiritä EU:n sisällä (ja päästökaupan piirissä) toimivaa kilpailijaa.

Onko komissio varautunut tällaiseen aggressiiviseen spekulaatioon päästökaupassa? Jos on, miten?

Pitääkö komissio edelleen tarpeettomana ajatusta markkina-interventioiden käyttämisestä (esimerkiksi EU:n keskusrekisterin toimesta) päästökauppamarkkinoiden häiriöiden vakaannuttamiseksi?
Euroopan yhteisöjen tuomioistuin on todennut (3), että koska unionin kansalaiselle on tunnustettava kaikissa jäsenvaltioissa sama oikeudellinen kohtelu kuin samassa tilanteessa oleville näiden jäsenvaltioiden kansalaisille, olisi liikkumisvapautta koskevan oikeuden vastaista, jos häneen voitaisiin siinä jäsenvaltiossa, jonka kansalainen hän on, soveltaa epäedullisempaa kohtelua kuin siinä tapauksessa, että hän ei olisi käyttänyt perustamissopimuksessa annettuja liikkumisvapautta koskevia oikeuksia.
4.

Komissio rahoittaa Bemahara Parkissa yhdistetyn matkailu-/maaseudun kehittämisohjelman, jolla edistetään turistioppaiden ja -palvelujen paikallista tarjontaa. Työllisyyden osalta uusien työpaikkojen luominen on kytköksissä talouden kokonaisvaltaiseen elpymiseen, mitä yhdeksännen EKR:n kehitysavun kaikilla ohjelmilla tuetaan. Madagaskarin hallitus esittää komission hyväksyttäväksi ja sen rahoitusta varten EKR:n ohjelmiin ja hankkeisiin liittyviä yksityiskohtaisia ehdotuksia kaikilla edellä mainituilla aloilla, jotka on hyväksytty EKR:n maakohtaiseen strategiaan. Euroopan investointipankin (EIP) osalta Madagascar, kuten muutkin AKT-valtiot, saavat tukea uudesta 2,4 miljardin euron rahoitusvälineestä, joka on hiljattain hyväksytty. EIP:n tavoitteena on tämän välineen avulla kehittää yksityistä sektoria sekä torjua köyhyyttä tuensaajamaissa.
FI Euroopan unionin virallinen lehti CE 88/400

(2004/C 88 E/0406)

KIRJALLINEN KYSYMYS P-2310/03

esittäjä(t): Baroness Sarah Ludford (ELDR) komissiolle

(8. heinäkuuta 2003)

Aihe: Japanissa vangittuina olevat Euroopan unionin kansalaiset

Koska komissiolla on oikeus osallistua Euroopan unionin konsuliviranomaisten kuukausittaisiin kokouksiin, voiko se ilmoittaa, montako Euroopan unionin kansalaista on tällä hetkellä Japanin vankiloissa, ja minkä jäsenvaltioiden kansalaisista on tarkalleen ottaen kyse?

Christopher Pattenin komission puolesta antama vastaus

(24. heinäkuuta 2003)

Komission Tokion lähetystö osallistuu unionin konsuliasioiden koordinointikokouksiin ainoastaan silloin, kun komissio on toimivaltainen käsiteltävinä olevissa kysymyksissä. Vankilakäynnit ja konsuliavun tarpeessa olevien jäsenvaltioiden kansalaisista huolehtiminen eivät kuulu lähetystön tehtäviin. Konsuli- asioiden kokouksessa käydyissä keskusteluissa mainittiin kuitenkin, että viimeisten tietojen mukaan länsimaalaisia vankeja on sata pelkästään Tokiossa. Tarkkoja tietoja on vaikea saada, erityisesti silloin kun unionin kansalainen on pidätetty paikallisessa prefektuurissa ja häntä pidetään vangittuna siellä. (Eräissä tapauksissa tämä tarkoittaa myös erilaista kansalaisuuden tulkintaa, sillä esim. Yhdistyneen kuningaskunnan suurlähetystö ei hyväksy sitä, että Japanin viranomaiset pitävät Hongkongin kansalaisia Kiinan kansalaisina). Suurin osa tapauksista liittyy huumelainsäädännön rikkomiseen. Komissio ei näin ollen voi antaa yksityiskohtaisempaa jäsenvaltiokohtaista jakaumaa. Tällaisia tietoja olisi pyydettävä suoraan jäsenvaltioilta.
FI Euroopan unionin virallinen lehti CE 78/562

(2004/C 78 E/0597)

KIRJALLINEN KYSYMYS E-3482/03

esittäjä(t): Richard Corbett (PSE) komissiolle

(24. marraskuuta 2003)

Aihe: Yritysten ja niitä edustavien lakiasiaintoimistojen välisten asiakirjojen luottamuksellisuuden suojaaminen

Katsooko komissio, että yritysten ja niitä edustavien lakiasiaintoimistojen välinen kirjeenvaihto kuuluu asiakirjojen luottamuksellisuuden suojaamisen piiriin kartellien vastaisissa tapauksissa?

Jos komission vastaus on myönteinen, mikä estää yrityksiä järjestämästä kartelleja lakimiestensä välityksellä paljastumisen estämiseksi?

Mario Montin komission puolesta antama vastaus

(8. tammikuuta 2004)

Komissio on täysin sitä mieltä, että yritysten ja niiden asianajotoimistojen välinen kirjeenvaihto voi olla oikeudellisesti luottamuksellista. Tämä näkemys vastaa myös Euroopan yhteisöjen tuomioistuimen ja ensimmäisen oikeusasteen tuomioistuimen oikeuskäytäntöä. Oikeuskäytäntö määrää kyseisen erioikeuden ehdot. Siten oikeuskäytännön mukaan asianajajan ja päämiehen välisen kirjeenvaihdon luottamuksellisuus on suojattu, mikäli yhtäältä tällaista kirjeenvaihtoa käydään päämiehen puolustuksesta ja sen edistämiseksi ja toisaalta päämies on kirjeenvaihdossa riippumattomien asianajajien kanssa eli asianajajien kanssa, joilla ei ole työsuhdetta kyseiseen päämieheen.

Arvoisan parlamentin jäsenen kysymyksen toinen osa on komission mielestä erityisen tärkeä EY:n perustamissopimuksen 81 artiklan tehokkaan täytäntöönpanon vuoksi. Edellä mainittu oikeuskäytäntö määrää ehtoja, joiden avulla pyritään estämään yrityksiä käyttämästä oikeudellista erioikeutta väärin. Asiakirjat on suojattu ainoastaan silloin, kun ne ovat kirjeenvaihtoa, jossa pyydetään asianajajan neuvoja puolustuksesta.
FI Euroopan unionin virallinen lehti CE 88/143

(2004/C 88 E/0151)

KIRJALLINEN KYSYMYS E-3399/03

esittäjä(t): Olle Schmidt (ELDR) komissiolle

(17. marraskuuta 2003)

Aihe: Azerbaidžan

Äskettäin Azerbaidžanissa pidettyjen presidentinvaalien seurauksena oli mellakoita ja poliittisia levottomuuksia. Uusi presidentti Ilhan Alijev, joka on edellisen presidentin poika, on jo pyrkinyt nujertamaan kaikki oppositiovoimat. Azerbaidžanissa on paljon ongelmia: joukoittain pakolaisia, ympäristötuhoja ja naapurikonflikteja. Samanaikaisesti maassa on paljon öljystä aiheutuvia luonnonrikkauksia, mikä on johtanut etenkin USA:n ja Euroopan unionin kiinnostuksen heräämiseen aluetta kohtaan. Tämä taloudellinen kiinnostus ei kuitenkaan saa johtaa siihen, että ummistamme silmämme Azerbaidžanui sisäisiltä epäkohdilta. Maa tarvitsee kipeästi uudistuksia ja kehitystä, mikä on tulevien öljytulojen vuoksi täysin mahdollista. Nykytilanne viittaa kuitenkin siihen, että maasta on tulossa Alijevin suvun yksityisomaisuutta, jossa demokraattinen kehitys ja elinolosuhteiden parantaminen eivät kuulu esityslistan tärkeimpiin kohtiin.

Mitä komissio aikoo tehdä varmistaakseen Azerbaidžanin demokraattisen kehityksen ja taloudellisen yhteistyön edistymisen? Onko EU:n puolelta olemassa sijoituksiin ynnä muihin liittyviä ennakkoehtoja, jolloin sijoitukset olisivat riippuvaisia edistyksestä demokratian, ihmisoikeuksien ja pakolaistilanteen aloilla ja öljytulojen siirtämisestä hyödyttämään koko väestöä?

Christopher Pattenin komission puolesta antama vastaus

(17. joulukuuta 2003)

Komissio on vuodesta 1992 lähtien avustanut Azerbaidžania sen siirtyessä kohti vapaaseen markkinatalouteen perustuvaa demokraattista yhteiskuntaa teknisen avun ja muiden avustusohjelmien kautta. Nyt näiden ohjelmien päätavoitteina on köyhyyden vähentäminen ja hallituksen uudistus. Azerbaidžanin hallitus on hiljattain aloittanut köyhyyden vähentämiseen ja talouden kehittämiseen tähtäävän valtiollisen ohjelman (Spred) täytäntöönpanon. Kansainväliset rahoituslaitokset ja laaja avustusyhteisö suhtautuvat ohjelmaan myönteisesti. Spred tarjoaa puitteet kaikelle avunantajien tarjoamalle avustukselle Azerbaidžanissa. Demokratiaan ja vapaaseen markkinatalouteen johtava kehitys on mahdollinen ainoastaan siten, että olennaiset ja perimmäiset ongelmat ratkaistaan.

Komissio käy yhdessä jäsenvaltioiden kanssa hyvin aktiivisesti keskustelua monista eri asioista, joista esimerkkinä demokratia, ihmisoikeudet ja öljystä saatavien tulojen käyttö koko kansan hyväksi. Komissio on yksi suurimmista avunantajista, jotka avustavat Azerbaidžanin pakolaisia ja kotimaassaan siirtymään joutuneita henkilöitä sodan tuhoamien alueiden kunnostamiseen tarkoitettujen ohjelmien kautta.

Azerbaidžanin hallitus on alkanut käyttää öljyrahastoaan Azerbaidžanin eri alueille sijoittautuneiden pakolaisten auttamiseen.
—

Yleistä Humanitaarisen avun ja elintarvikeavun toimet on saatettu päätökseen, vaikka UNHCR:n 6,0 miljoonalla eurolla erikseen rahoittamat Länsi-Timorissa olevien itätimorilaisten pakolaisten auttamistoimet jatkuvat vuoden 2003 puoliväliin saakka. Yhteisön UNTAETin ja TFETin välityksellä antama tuki kunnostus- ja vakautustoimille on edelleen kesken kuten myös UNDP:n vuoden 2002 tuki valmiuksien luomiseen, joka on yksivuotinen ohjelma. Tuki pitkän aikavälin terveyshankkeisiin jatkuu todennäköisesti vuoteen 2006. Yhteisön Itä-Timorille myönnetyn humanitaarisen avun arviointi suoritettiin vuonna 2001. Siinä päädyttiin tehokkuuden, tuloksellisuuden, yhteensovittamisen ja tuen vaikutusten osalta hyvin positiivisiin tuloksiin. Loput yhteisön tuesta on kanavoitu TFET:n välityksellä. Tämä on tehty Maailmanpankin ja Aasian kehityspankin laatimien kertomusten perusteella, jotka on esitetty Itä-Timorin rahaston rahoittajien neuvoston kokouksille. Rahoittajat ovat yleensä pitäneet kertomusten päätelmiä hyvin positiivisina ja kyseisten kertomusten perusteella rahastolle on osoitettu uusia rahoituseriä. Komissio katsoo, että sen vuoden 1999 jälkeen Itä-Timorille antaman tuen vaikutukset ovat olleet äärimmäisen positiiviset. Tätä tukea annettaessa on noudatettu järjestelmällistä ja loogista lähestymistapaa, johon on kuulunut neljäntyyppisiä toimenpiteitä: (a) ensi vaiheen humanitaarinen katastrofiapu, (b) keskipitkän aikavälin tuki hallinnon valmiuksien luomiseen ja kunnostamiseen, (c) demokraattisen prosessin tukeminen ja (d) pitkän aikavälin kehitysapu. Nämä toimenpiteet on liitetty yhteen niin, että esimerkiksi terveydenhuoltoalalle tarkoitettu humanitaarinen apu on johtanut pitemmän aikavälin politiikan kehittämiseen ja kehitysyhteistyön rahoittamiseen yhteisön kyseisen sektorin varoista. Samaan tapaan UNDP:n hankkeen mukainen valmiuksien luominen maatalousministeriössä tarjoaa hallinnollisen kehyksen yhteisön ja muiden rahoittajien tulevien samaa alaa koskevien pitkän aikavälin toimien toteuttamiselle. Arvioitaessa yhteisön tukea niiltä osin, kuin se auttanut Itä-Timoria saavuttamaan uudelleen itsenäisyytensä ja valmistautumaan pitemmän aikavälin kehitystä varten, sitä voidaan pitää erittäin menestyksekkäänä. Itä-Timorille myönnettyä yhteisön tukea koskeva katsaus on saatavilla Europa-palvelimella osoitteessa: (http://europa.eu.int/comm/external_relations/east_timor/index.htm). Kaksi Itä-Timorissa toteutettavaa hanketta on valittu Kansanvaltaa ja ihmisoikeuksia koskevan eurooppalaisen aloitteen vuonna 2001 julkaiseman ehdotuspyynnön perusteella. Niitä koskevat yksityiskohdat lähetetään suoraan arvoisalle parlamentin jäsenelle ja parlamentin sihteeristölle.
FI Euroopan unionin virallinen lehti CE 78/910

(2004/C 78 E/0962)

KIRJALLINEN KYSYMYS E-4080/03

esittäjä(t): Chris Davies (ELDR) komissiolle

(14. tammikuuta 2004)

Aihe: Lemmikkieläinten passit

Eräs Portugalin kansalainen otti minuun yhteyttä ilmaistakseen huolensa siitä, että hänen valtiossaan frettien pitäminen on laitonta kaikissa tarkoituksissa ja että lemmikkifretit voidaan takavarikoida ja tappaa tai sijoittaa eläintarhaan.

Ymmärrykseni mukaan lemmikkifretit kuuluvat EU:n kehittämään lemmikkieläimiä koskevaan passi-järjestelmään ja niiden kanssa on mahdollista matkustaa EU:n alueella, jos ne on rokotettu ja varustettu asianmukaisella merkillä.

Onko komissio antanut varoituksia tai ohjeita frettien omistajille Portugaliin matkustamisesta?

Onko komissio keskustellessaan jäsenvaltioiden kanssa lemmikkieläimiä koskevasta passijärjestelmästä tutkinut kansallisten lakien tulkintoja tiettyjen lemmikkieläinten pitämisen laillisuudesta?

David Byrnen komission puolesta antama vastaus

(16. helmikuuta 2004)

Portugalissa voimassa oleva frettien pitokielto ei kuulu lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista 26 päivänä toukokuuta 2003 annetun parlamentin ja neuvoston asetuksen (EY) N:o 998/2003 (1) soveltamisalaan, koska pitokielto liittyy muihin kuin eläinten terveyttä koskeviin näkökohtiin.

Kyseisen yhteisön asetuksen 2 artiklan kolmannessa kohdassa säädetään, että ”tällä asetuksella ei ole vaikutusta säännöksiin, jotka perustuvat muihin kuin eläinten terveyttä koskeviin näkökohtiin ja joiden tarkoituksena on rajoittaa tiettyjen lemmikkieläinlajien tai -rotujen kuljetuksia”.

Näin ollen kaikki muut kysymykset, joita saattaa syntyä kuljetettaessa kyseisiä eläimiä muissa kuin kaupallisissa tarkoituksissa, jätetään jäsenvaltioiden ratkaistavaksi. Portugalin viranomaisilta saamiemme tietojen mukaan kyseisen kiellon taustalla ovat ympäristönsuojeluun liittyvät syyt.

Täyttääkseen asetuksen (EY) N:o 998/2003 asettaman velvoitteen Portugali on toteuttanut täytäntöönpanotoimenpiteitä antamalla 17. joulukuuta 2003 asetuksen N:o 314/2003. Kyseisessä asetuksessa on otettu käyttöön ylimääräinen velvoite hakea freteille ympäristöministeriön lupa. Tämän ei edellä mainittujen 2 artiklan säännösten kannalta voida katsoa olevan yhteisön asetuksen vastaista.

(1) EUVL L 146, 13.6.2003.
FI Euroopan unionin virallinen lehti CE 78/267

(2004/C 78 E/0267)

KIRJALLINEN KYSYMYS E-3342/03

esittäjä(t): Mogens Camre (UEN) komissiolle

(12. marraskuuta 2003)

Aihe: Taloudellinen tuki Tanskassa toimiville siirtolaisjärjestöille

Komissiolle esittämissäni kirjallisissa kysymyksissä E-3162/03 (1) ja E-3211/03 (2) olen kertonut, miten etnisten vähemmistöjen katto-organisaatio (Paraplyorganisationen for de Etniske Mindretal, POEM) on käyttänyt petollisesti Tanskan valtiolta ja Euroopan sosiaalirahastosta saamiaan varoja. POEM on etnisiä vähemmistöjä edustavan 21 — 32 (tarkkaa lukumäärää ei tiedetä) eri järjestön ja yhdistyksen katto-organisaatio. POEM:n puheenjohtaja Bashy Qureishy on myös kahden organisaatioon kuuluvan järjestön (Fair Play ja Etnisk Debatforum) puheenjohtaja.

Nämä molemmat järjestöt ovat saaneet taloudellista tukea Tanskan opetusministeriön alaisuuteen kuuluvalta EU-komitealta. Yhteensä nämä kaksi järjestöä ovat saaneet EU-komitealta 179 800 Tanskan kruunua vuosina 2002 ja 2003. (Tämä komitea ei saa varoja EU:lta, vaan sen toiminta rahoitetaan valtion varoista.)

Yllä mainitut POEM:lle maksetun taloudellisen tuen väärinkäytökset huomioon ottaen komissiota pyydetään ilmoittamaan, ovatko kaksi mainittua järjestöä (Fair Play ja Etnisk Debatforum) saaneet taloudellista tukea EU:n tukijärjestelmistä, muun muassa Euroopan sosiaalirahastosta, vuodesta 1998 lähtien. Jos ovat, komissiota pyydetään ilmoittamaan, mistä ohjelmista/järjestelmistä ne ovat saaneet tukea, kuinka suuresta tuesta on ollut kyse sekä onko komissio valvonut, että tuki on käytetty niihin tarkoituksiin, joihin se on myönnetty.

Anna Diamantopouloun komission puolesta antama vastaus

(10. joulukuuta 2003)

Rakennerahastoja koskevien asetusten mukaan päävastuu Euroopan sosiaalirahaston varojen hoidosta on kansallisella hallintoviranomaisella, tässä tapauksessa Erhvervs- og Boligstyrelsen -viranomaisella (EBST). Komissiolla ei tämän vuoksi ole yksityiskohtaista luetteloa kaikista Euroopan sosiaalirahaston eri ohjelmista tukea saavista järjestöistä.

Arvoisan parlamentin jäsenen kirjallisen kysymyksen saatuaan komissio on ottanut yhteyttä EBST:ssä toimiviin kansallisiin viranomaisiin ja pyytänyt tietoja Fair Play- ja Etnisk Debatforum -järjestöistä. EBST on vahvistanut, että OPUS-hanketietokannassa suoritetun haun perusteella kumpikaan järjestöistä ei tähän mennessä ole saanut tukea Euroopan sosiaalirahaston varoista Tanskan tavoite 2-, tavoite 3- tai EQUAL-ohjelman puitteissa (2000—2006) eikä myöskään aikaisempana sosiaalirahaston ohjelmakautena (1994—1999).

Komissio seuraa tiiviisti Tanskan hallintoviranomaisen ja sen valvontayksikön jatkotoimia POEMia koskevien havaintojen ja väitteiden suhteen.

(1) EUVL C 70 E, 20.3.2004, s. 227.

(2) EUVL C 70 E, 20.3.2004, s. 240.
FI Euroopan unionin virallinen lehti CE 88/127

(2004/C 88 E/0135)

KIRJALLINEN KYSYMYS E-3025/03

esittäjä(t): Konstantinos Hatzidakis (PPE-DE) komissiolle

(17. lokakuuta 2003)

Aihe: Kreikkalaisten ihmisoikeuksia loukkaava Turkin kansallinen maarekisteri Imvrosin saarella

Turkin kansallista maarekisteriä koskevan lain täytäntöönpano Imvrosin saarella vie saaren kreikkalaisilta ja heidän perillisiltään mestarillisella tavalla heidän omistusoikeutensa Turkin valtion hyväksi.

Turkin maarekisterin täytäntöönpano nimittäin riistää omistajiltaan maan, jota ei ole viljelty yli kahteenkymmeneen vuoteen, ja talot, joissa ei ole asuttu yli kahteenkymmeneen vuoteen, ja siirtää ne omavaltaisesti Turkin valtion haltuun. Se myös vie niiltä henkilöiltä, jotka ovat menettäneet Turkin kansalaisuuden — koska he eivät ole 21 vuoden ikään mennessä suorittaneet asepalvelusta Turkin armeijassa —, kaikki omistus- ja perintöoikeudet ja vie omistajilta mahdollisuuden vaatia takaisin korvauksetta pakkolunastettua omaisuuttaan, joka on jäänyt laittomasti turkkilaisten uudisasukkaiden haltuun ilman että hanketta, jonka perusteella pakkolunastus tapahtui, on toteutettu.

On ilmeistä, että edellä mainitut seikat koskevat kreikkalaisia omistajia ja heidän perillisiään, jotka menettävät kaikki lailliset omistusoikeutensa kaiken yhteisön lainsäädännön vastaisesti.

Ottaen huomioon, että Turkki on ehdokasvaltio Euroopan unionin jäseneksi ja sen ehdokkuutta arvioidaan vuonna 2004, kuinka komissio aikoo suhtautua edellä kuvattuun kysymykseen?

Aikooko se ryhtyä toimiin turkkilaisten viranomaisten suuntaan, jotta järjestys ja yhdenvertaisuus palautettaisiin?

Günther Verheugenin komission puolesta antama vastaus

(14. marraskuuta 2003)

Komissio on tietoinen arvoisan parlamentin jäsenen mainitsemasta Egeanmerellä sijaitsevan Imvrosin saaren kreikkalaisvähemmistön tilanteesta. Komissio on äskettäin saanut tietoja omistusoikeuden loukkaamisesta saarella.

Komissio tutkii tilannetta seuratessaan, kuinka Turkki noudattaa Kööpenhaminassa vahvistettuja poliittisia arviointiperusteita, joihin kuuluu mm. ihmisoikeuksien kunnioittaminen ja vähemmistöjen suojelu. Tulevassa määräaikaiskertomuksessa, joka julkaistaan 5. marraskuuta 2003, komissio esittää kokonaisarvion vähemmistöjen kohtaamista vaikeuksista Turkissa.